Man vas wat na olieplatform by Mosselbaai swemDie olieplatform by Mosselbaai. (Foto: Maroela Media) ŉ Man het gister in die Mosselbaaise landdroshof verskyn nadat hy Woensdag in hegtenis geneem is op die voetstuk van die Petro SA- olieproduksieplatform. Kol. Athlenda Mathe, polisiewoordvoerder, sê die 38-jarige man het vroeg die oggend na die Petro SA-fasiliteit geswem. Dié platform is ŉ hele ent van die strand. Die man is om 04:30 op die voetstuk van dié platform aangetref. “Lede van die Mosselbaai-seegrenseenheid is na die fasiliteit ontbied en het die man gered. Hy is kort daarna in hegtenis geneem.” Die man word aangekla vir die oortreding van die Wet op Nasionale Sleutelpunte en die onregmatige betreding van ŉ perseel. Petro SA se fasiliteit by Mosselbaai word beskerm ingevolge dié wet omdat dit van nasionale belang is. Meer besonderhede is nie bekend nie.